**Zápisnica z prípravných trhových konzultácií (ďalej len „PTK“)**

|  |  |
| --- | --- |
| **Predmet PTK:** | Upratovanie a čistenie administratívnych, sociálnych a spoločenských priestorov v ústredí NBS |
| **Hospodársky subjekt:** | xxx |
| **Čas a dátum:** | 4. 6. 2025 11:30 |
| **Miesto:** | Národná banka Slovenska, Imricha Karvaša 1, Bratislava |
| **Prítomní:** | vyplývajú z prezenčnej listiny, ktorá je prílohou tejto zápisnice |

# Ciele verejného obstarávania:

* dosiahnutie vyššej kvality poskytovaných služieb v oblasti upratovania, nielen súťaž   
  na najnižšiu cenu.
* Zvažuje sa hodnotiace kritérium – najnižšia cena + kvalitatívne parametre.
* Uvažuje sa o zavedení výkonnostných ustanovení do zmluvy – bonusy a sankcie viazané na kvalitu (napr. podľa merateľných ukazovateľov, tzv. KPI).

# Kritériá kvality a okruh tém:

1. Mzdové štandardy (vplyv výšky mzdy zamestnancov vykonávajúcich upratovanie na kvalitu)
2. Prítomnosť objektového manažéra/koordinátora – jeho skúsenosti, úloha a dôležitosť
3. Reporting kvality (zavedené kontrolné mechanizmy)
4. Certifikácie (napríklad ISO, EMAS a pod.)
5. Stabilita personálu a nízka fluktuácia
6. Forma pracovného pomeru a jej vplyv na kvalitu
7. Referencie (skúsenosti z podobných zákaziek/objektov)
8. Organizačné a personálne zabezpečenie (napr. regionálna štruktúra, kapacity, počty pracovníkov)
9. Preukázateľná spokojnosť zákazníkov (napr. cez hodnotiace protokoly)
10. Motivačné prvky v zmluve (bonusy/sankcie)
11. Ekológia (envirokritérium)
12. Inovatívne prístupy

# Spätná väzba účastníka na kritériá kvality a okruh tém:

|  |  |
| --- | --- |
| **Mzdové štandardy:** | Účastník podporuje zohľadnenie výšky mzdy ako kvalitatívneho kritéria, pretože podľa jeho skúseností má výška odmeňovania priamy vplyv na kvalitu upratovacích služieb. Za primeranú považuje hrubú mzdu na úrovni približne 10 €/hod., resp. 450–500 € mesačne pri kratších úväzkoch, čo umožňuje udržať spoľahlivých pracovníkov. |
| **Objektový manažér:** | Účastník považuje za kľúčové, aby objektový manažér vykonával pravidelnú osobnú kontrolu a niesol zodpovednosť za kvalitu služieb, pričom vo svojej firme túto úlohu často zastáva sám. Účastník zdôraznil, že projektový manažér by mal mať dostatočné osobné skúsenosti, byť zastupiteľný a schopný motivovať personál. Účastník akceptuje, že spôsobilosť projektového manažéra bude preukázaná primeraným spôsobom (predložené podklady, prípadne osobné predstavenie roly na základe pohovoru) a že výkon bude následne hodnotený podľa vopred stanovených KPI. |
| **Reporting kvality:** | Účastník preferuje pravidelné osobné kontroly pred čisto formálnymi písomnými záznamami. Účastník uviedol, že dotazníky spokojnosti môžu byť vhodným doplnkom, avšak mali by byť kombinované s hodnotením od zodpovednej osoby. |
| **Certifikácie:** | Účastník disponuje ISO certifikátmi, pričom ich vníma skôr ako formálnu požiadavku verejného obstarávania než objektívny ukazovateľ kvality poskytovaných služieb. |
| **Stabilita personálu:** | Účastník považuje za hlavný nástroj na zníženie fluktuácie lepšie odmeňovanie a motivačné mechanizmy, ako sú bonusy alebo postupné zvyšovanie mzdy počas trvania zákazky. |
| **Forma pracovného pomeru:** | Účastník uviedol, že väčšina zamestnancov pracuje na čiastočné úväzky alebo dohody z dôvodu nákladov, pričom trvalý pracovný pomer majú skôr vedúci pracovníci. Účastník konštatoval, že povinný minimálny počet zamestnancov na trvalý pracovný pomer by mohol byť problémom vzhľadom na vyššie náklady. |
| **Referencie:** | Účastník podporuje hodnotenie referencií podľa súčtu plôch a finančného objemu zákaziek, a nie výlučne podľa jednej veľkej zákazky, aby sa neeliminovali kvalitní menší dodávatelia. |
| **Organizačné a personálne zabezpečenie:** | Účastník deklaroval, že má kapacity na splnenie požiadaviek, disponuje skladom materiálu, overenými dodávateľmi a schopnosťou promptne reagovať na vzniknuté potreby. |
| **Spokojnosť zákazníkov:** | Účastník uviedol, že spokojnosť zákazníkov formálne nemeria, avšak má dlhodobé pozitívne skúsenosti a referencie, ktoré vie v prípade potreby doložiť. |
| **Motivačné prvky:** | Účastník súhlasí so zavedením bonusov za kvalitu a sankcií pri nedodržaní požiadaviek, viazaných na jasné merateľné ukazovatele (KPI). Účastníkovi bol predstavený zámer zaviesť výkonnostné ustanovenia (KPI) s možnými bonusmi a sankciami (s možným využitím výstupov z dotazníka spokojnosti); účastník tento koncept nerozporoval a diskutoval o motivačných mechanizmoch na strane personálu. |
| **Ekológia:** | Účastník používa ekologické a certifikované čistiace prostriedky od overených výrobcov a dodávateľov, pričom dbá na splnenie príslušných noriem. |
| **Inovatívne postupy:** | Účastník uprednostňuje využitie moderných strojov a zariadení (napr. podlahové automaty, suché čistenie) a kvalitnej chémie. Účastník je otvorený používaniu elektronických systémov nahlasovania incidentov či monitorovania dochádzky pracovníkov. |

# Ďalší postup:

* Verejný obstarávateľ sa zaviazal zaslať dotazník s výzvou na spätnú väzbu s konkrétnymi otázkami týkajúcimi sa predmetnej zákazky
* Účastník prisľúbil vyplnenie predmetného dotazníka

**Príloha:**

* Prezenčná listina - anonymizovaná