**Zápisnica z prípravných trhových konzultácií (ďalej len „PTK“)**

|  |  |
| --- | --- |
| **Predmet PTK:** | Upratovanie a čistenie administratívnych, sociálnych a spoločenských priestorov v ústredí NBS |
| **Hospodársky subjekt:** | xxx |
| **Čas a dátum:** | 12. 6. 2025 13:00 |
| **Miesto:** | Národná banka Slovenska, Imricha Karvaša 1, Bratislava |
| **Prítomní:** | vyplývajú z prezenčnej listiny, ktorá je prílohou tejto zápisnice |

# Ciele verejného obstarávania:

* dosiahnutie vyššej kvality poskytovaných služieb v oblasti upratovania, nielen súťaž   
  na najnižšiu cenu.
* Zvažuje sa hodnotiace kritérium – najnižšia cena + kvalitatívne parametre.
* Uvažuje sa o zavedení výkonnostných ustanovení do zmluvy – bonusy a sankcie viazané na kvalitu (napr. podľa merateľných ukazovateľov, tzv. KPI).

# Kritériá kvality a okruh tém:

1. Mzdové štandardy (vplyv výšky mzdy zamestnancov vykonávajúcich upratovanie na kvalitu)
2. Prítomnosť objektového manažéra/koordinátora – jeho skúsenosti, úloha a dôležitosť
3. Reporting kvality (zavedené kontrolné mechanizmy)
4. Certifikácie (napríklad ISO, EMAS a pod.)
5. Stabilita personálu a nízka fluktuácia
6. Forma pracovného pomeru a jej vplyv na kvalitu
7. Referencie (skúsenosti z podobných zákaziek/objektov)
8. Organizačné a personálne zabezpečenie (napr. regionálna štruktúra, kapacity, počty pracovníkov)
9. Preukázateľná spokojnosť zákazníkov (napr. cez hodnotiace protokoly)
10. Motivačné prvky v zmluve (bonusy/sankcie)
11. Ekológia (envirokritérium)
12. Inovatívne prístupy

# Spätná väzba účastníka na kritériá kvality a okruh tém:

|  |  |
| --- | --- |
| **Mzdové štandardy:** | Účastník upozornil, že minimálna mzda nepostačuje na získanie kvalitného personálu, najmä v Bratislave. Odporúča preto zaviesť minimálnu výšku mzdy ako súčasť kvalitatívneho hodnotenia. Vítajú zohľadnenie tohto parametra, najmä ak bude zmysluplne nastavené. |
| **Objektový manažér:** | Účastník má objektových manažérov s praxou a zabehnutý systém pravidelných kontrol. Navrhuje, aby sa posudzoval počet objektov na jedného manažéra a jeho reálna účasť na kontrole kvality. Účastník je pripravený primerane preukázať spôsobilosť objektového manažéra (napr. predstavením kandidáta na osobnom pohovore). |
| **Reporting kvality:** | Účastník používa vlastný elektronický systém kontroly s fotodokumentáciou a pravidelným vyhodnocovaním. Výsledky kontrol sa zaznamenávajú a následne komunikujú klientovi. |
| **Certifikácie:** | Disponuje ISO certifikáciami. Účastník víta, ak sa certifikácie zohľadnia,  ale upozorňuje, že by nemali byť jediným hodnotiacim prvkom – dôležitá je ich reálna implementácia. |
| **Stabilita personálu:** | Pre účastníka je dôležitá stabilita personálu. Uprednostňuje dlhodobú spoluprácu a motiváciu zamestnancov. Fluktuáciu sa snažia znižovať aj cez nástroje ako školenia a interné hodnotenie. |
| **Forma pracovného pomeru:** | Účastník uprednostňuje trvalý pracovný pomer (ďalej len „TPP“), práca na dohodu sa používa výnimočne. Odporúča, aby bol pomer TPP zamestnancov zahrnutý ako kritérium a hodnotený percentuálne. |
| **Referencie:** | Účastník má skúsenosti s upratovaním budov verejnej správy, bánk  a nemocníc. Navrhuje, aby sa ako referencia posudzovali objekty porovnateľnej veľkosti a charakteru, nie súčet malých zákaziek. |
| **Organizačné  a personálne zabezpečenie:** | Účastník má celoslovenské pokrytie, dispečing, regionálnych vedúcich  a vlastnú techniku. Disponuje dostatočnými personálnymi aj technickými kapacitami pre rozsiahle zákazky. |
| **Spokojnosť zákazníkov:** | Účastník získava spätnú väzbu cez pravidelné dotazníky a priame hodnotenie od klienta. Spokojnosť je pre neho kľúčový parameter. Je za to, aby sa zohľadnila aj ako hodnotiace kritérium. |
| **Motivačné prvky:** | Účastník víta zavedenie motivačných prvkov – považuje ich za nástroj na udržanie kvality. Navrhuje nastaviť jasné a merateľné KPI previazané na odmenu/penalizáciu. Nemá problém so zohľadnením výsledkov dotazníkov spokojnosti, za predpokladu kvalifikovaného vyhodnocovania. |
| **Ekológia:** | Používa ekologicky šetrné čistiace prostriedky, separuje odpad a má zavedené opatrenia na znižovanie environmentálnej záťaže. Ekologické aspekty by podľa neho mali byť hodnotené reálne a nie formálne. |
| **Inovatívne postupy:** | Účastník využíva QR kódy pre reporting, aplikácie pre monitoring  a plánovanie činností. Technológie podľa neho pomáhajú zlepšiť efektivitu a kontrolu. |

# Ďalší postup:

* Verejný obstarávateľ sa zaviazal zaslať dotazník s výzvou na spätnú väzbu s konkrétnymi otázkami týkajúcimi sa predmetnej zákazky
* Účastník prisľúbil vyplnenie predmetného dotazníka

**Príloha:**

* Prezenčná listina - anonymizovaná